**![C:\Users\Laura\AppData\Local\Microsoft\Windows\Temporary Internet Files\Content.IE5\EKD8W910\MC900410297[1].wmf]()**

**TARKASTA ÄIDINKIELEN ESSEE**

**(KURSSIT ÄI4 - ÄI8)**

**SISÄLTÖ JA AINEISTOJEN KÄYTTÖ**

* Pituus: noin 6000 merkkiä (5000 merkkiä ilman välilyöntejä riittää).
* Vastaa aihetta ja sen omaa rajausta eli näkökulmaa, joka näkyy jo itse tehdyssä otsikossa.
* Sisältö on monipuolista: käsitteitä (esim. otsikon) on määritelty; aiheen historiaa, nykyisyyttä ja tulevaisuutta on pohdittu; aihetta on havainnollistettu omakohtaisilla ja muilla käytännön esimerkeillä; kenties on löydetty myös yhtymäkohtia aihepiirin kirjallisuuteen, elokuviin, mediakeskusteluun tai vaikkapa tutkimustietoon.
* Aineistoesseeseen on valittu sopivat aineistot (väh. 2 kpl). Aineistot on tulkittu oikein, ja ne on esitelty lukijalle huolellisin aineistoviittauksin.
* Jompaankumpaan aineistoon viitataan jo toisessa kappaleessa.
* Pitkät suorat lainaukset aineistoista ovat tarpeettomia. Yleensä aineistoa vain referoidaan tiiviisti omin sanoin.
* Referoinnin jälkeen olennaista on muotoilla ja perustella aineistossa sanottuun oma mielipide tai liittää referoitu sisältö jollain muulla tapaa toimivaksi osaksi omaa esseetä. Aineistoissa sanottuun voi myös suhtautua kriittisesti, mutta kritisointiin ei kannata keskittyä liikaa.
* Aineistot pysyvät mukana koko esseen ajan, eli aineistoja käytetään esimerkiksi joka toisessa kappaleessa.

**OTSIKOINTI JA KAPPALEJAKO**

* Otsikko vastaa valittua aihetta, itse tehtyä rajausta ja koko valmista esseetä. Onnistuneen otsikon tyyli vastaa koko esseessä käytettyä tyyliä.
* Kappaleita yhteensä noin 6-9 kpl, ja jokaisessa niistä on yksi uusi näkökulma esseen aiheeseen.
* Jokaisessa kappaleessa on vähintään pari kolme virkettä: ydinvirke ja sitä esimerkillä, syy-seuraussuhteella tai muulla perusteleva tukivirke tai useita tukivirkkeitä.
* Kappaleet ovat kutakuinkin samaa kokoluokkaa.
* Aloituskappale on houkutteleva ja paljastaa viimeistään koko esseen tyylin eli kirjoittajan äänensävyn: tavanomaisen asiallisen, eloisan, kuvailevan, kärkevän, runollisen, ironisen tai vaikkapa lakonisen. Aloituskappaleessa mennään suoraan asiaan eikä käytetä seuraavanlaista metatekstiä: ”Käsittelen tässä esseessä - -” tai ”Olen viime aikoina pohtinut - -”.
* Jokainen kappale sisältää yhden uuden näkökulman tehtävänantoon. Loogista on, että esimerkiksi ajan vaikutusta pohtivat kappaleet ovat aikajärjestyksessä, argumentoivat kappaleet tärkeysjärjestyksessä, ja ongelmanratkaisuun ohjaavia esseeaiheita tai aiheiden omia rajauksia jäsentää ongelmanratkaisujärjestys.
* Kappaleesta toiseen edetään paitsi loogisesti, myös sidosteisesti. Tarpeen mukaan kappaleen sisälläkin käytetään sidostavia ilmauksia, kuten ”toisaalta”, ”kuitenkin”, ”silti”, ”toisin kuin”, ”samoin kuin”, ”verrattuna”, ”myös” ja ”lisäksi”. Näiden yliviljely on kuitenkin turhaa.
* Lopetuskappale on ytimekäs ja mieleenpainuva. Ytimekkyys koskee erityisesti lopetuskappaleita, jotka ovat tyyppiä yhteenveto.
* Lopuksi kannattaa muutenkin tarkastaa, ettei esseessä ole turhaa sisältötoistoa tai sanatoistoa. Se antaa kirjoittajasta laiskan kuvan ja on rakenteen virhe.

**KIELI JA TYYLI**

* Esseen kirjoitustyyli on ehyt eli alusta loppuun samanlainen. Tyyli pysyy kuitenkin aina yleiskielen rajoissa. Jos yksittäisen sanan tyylistä on epävarma, se kannattaa vaihtaa toiseen.
* Monipuolinen sanasto, kuten lähikäsitteiden käyttäminen ja olla-verbin vaihtaminen johonkin kuvaavampaan, elävöittää asiatyylistäkin esseetä ja vähentää sanatoistoa.
* Kieltä on mahdollisesti elävöitetty myös retorisin keinoin - etenkin otsikossa, aloituksessa ja lopetuksessa -, koska ne jäävät parhaiten esseen lukijan mieleen.
* Kaikki esseen kirjoittajalle itselleen tyypilliset oikeinkirjoitusvirheet on etsitty ja korjattu. Tyypillisimpiä oikeinkirjoitusvirheitä ovat
	+ puhekieliset sinä-passiivit ja lukijan puhuttelut (kuten ”Mitä sinä ajattelet tästä?” -tyyppinen retorinen kysymys lopetuskappaleessa),
	+ puhekielisen tulla-futuurin käyttäminen,
	+ taivutusmuotovirheet,
	+ yhdyssanavirheet,
	+ välimerkkivirheet (etenkin suorissa lainauksissa),
	+ joka- ja mikä-pronominin virheelliset valinnat sekä
	+ konjuktioiden käyttäminen yhdessä kysymyssanan kanssa kysyvissä sivulauseissa.

Itselle tyypilliset virheet selviävät, kun käy läpi kaikki eri kursseilla kirjoitetut esseet ja tarkastelee opettajan tekemiä kielikorjauksia.

* **Huom! Kieli- ja tyylivirheet painottuvat erityisen paljon esseen arvioinnissa, koska se on kirjoitustaidon koe.**

 Valmista tuli☺!